Parlement tik Malema oor die vingersEFF-leier Julius Malema (Foto: Oupa Mokoena/African News Agency) Die parlement het LP’s Maandag afgeraai om openbare dreigemente oor die ontwrigting van die parlement te maak. Speaker Thandi Modise en voorsitter van die nasionale raad van provinsies Amos Masondo het gereageer op onlangse dreigemente wat die leier van die EFF, Julius Malema, gemaak het. Malema het verlede week gedreig dat EFF-LP’s vanjaar se staatsrede in Februarie sal ontwrig indien pres. Cyril Ramaphosa nie vir Pravin Gordhan, minister van openbare ondernemings, die trekpas gee nie. Dit is nie die eerste keer wat die EFF dreig om een van Ramaphosa se toesprake in die wiele te ry nie. Die dreigemente is egter nog nooit deurgevoer nie. Modise en Masondo meen Malema se jongste dreigemente was onverantwoordelik en toon ’n gebrek aan begrip vir sy verantwoordelikheid teenoor die publiek. “Alhoewel die voorsittende beamptes geen slaap sal verloor oor hierdie dreigemente nie, vind hulle dit afkeurenswaardig in die aanloop tot een van die belangrikste parlementêre programme. Dit is ’n onnodige afleiding van die instelling se verpligtinge teenoor Suid-Afrikaners,” sê dié hoës. Luidens hul reaksie is daar wel voorsorgmaatreëls getref sou enigiemand die parlement wou ontwrig.